Stormurinn Eunice, sem gekk yfir sunnanvert Bretland og norðanvert Frakkland, Þýskaland, Holland og Belgíu á föstudag hefur kostað minnst ellefu mannslíf. Þrennt fórst á Englandi, fjögur í Hollandi, tveir í Þýskalandi og einn i hvoru um sig Írlandi og Belgíu.
Flest hinna látnu dóu þegar þau ýmist lentu undir trjám sem rifnuðu upp með rótum eða óku á fallin tré. Tilkynnt hefur verið um fjölda slysa vegna veðurofsans en stormurinn er með þeim verstu sem skollið hefur á Bretlandseyjum í áratugi. Breska veðurstofan mældi vindhviðu upp á 54 metra á sekúndu á eyjnni Isle of Wight, undan suðurströnd Englands, í gær. Þetta er mesti vindur sem mælst hefur á Bretlandi frá upphafi mælinga og segir veðurfræðingurinn Liz Bentley storminn Eunice eflaust fara í sögubækurnar og verða veðurfræðingum rannsóknarefni næstu árin. Rauð viðvörun var gefin út vegna stormsins í Suður-Wales og víða á sunnanverðu Englandi, þar á meðal í Lundúnum. Rauð viðvörun var líka gefin út í Hollandi, þar sem vindhviður fóru mest í 46 metra á sekúndu. Tölvert tjón varð á mannvirkjum þar sem Eunice ólmaðist hvað mest. Hundruð þúsunda voru rafmagnslaus um lengri og skemmri tíma beggja vegna Ermarsudnsins, flug-, ferju- og lestarsamgöngur riðluðust og skólastarf lá víða niðri. Stórviðrasamt verður áfram í Þýskalandi og víðar á norðanverðu meginlandi Evrópu fram á mánudag, gangi veðurspár eftir.
